PMIndiaData/PMIndiaSum huggingface dataset:
मंत्रिमंडल ने सूचना संचार प्रौद्योगिकी और इलेक्ट्रॉनिक के क्षेत्र में सहयोग के लिए भारत और बेल्जियम के बीच सहमति-ज्ञापन को मंजूरी दी

प्रधानमंत्री श्री नरेन्द्र मोदी की अध्यक्षता में मंत्रिमंडल ने सूचना संचार प्रौद्योगिकी और इलेक्ट्रॉनिक के क्षेत्र में सहयोग के लिए भारत और बेल्जियम के बीच सहमति-ज्ञापन को मंजूरी दी है। उल्लेखनीय है कि 7 नवम्बर 2017 को जब बेल्जियम के नरेश फिलिप भारत पधारे थे, तब इस सहमति-ज्ञापन पर हस्ताक्षर किये गये थे। सहमति-ज्ञापन के तहत सूचना संचार प्रोद्योगिकी एवं इलेक्ट्रॉनिक नीति, सूचना संचार प्रोद्योगिकी एवं इलेक्ट्रॉनिक क्षेत्र में निर्माण एवं सेवाओं के विकास पर विशेष बल देते हुए अनुसंधान तथा डिजिटल एजेंडा प्रौद्योगिकी, ई-शासन, ई-जनसेवा आपूर्ति, सम्मेलनों में भागीदारी, अध्ययन एवं विशेषज्ञों के आदान-प्रदान, साइबर सुरक्षा, आंकड़ा उपयुक्तता के मुद्दों का निपटारा, बाजार पहुंच, कारोबार और सेवाओं के क्षेत्र में श्रेष्ठ व्यावहारों में भागीदारी की जाएगी। पृष्ठभूमि: इलेक्ट्रॉनिक्स एवं सूचना प्रौद्योगिकी मंत्रालय द्विपक्षीय एवं बहुपक्षीय सूचना संचार प्रौद्योगिकी (आईसीटी) सहयोग के लिए कई देशों के साथ सहयोग कर रहा है। मौजूदा ज्ञान युग में आईसीटी आर्थिक विकास में महत्वपूर्ण भूमिका निभाता है और देश के आर्थिक तथा सामाजिक विकास में महत्वपूर्ण योगदान करता है। इलेक्ट्रॉनिक्स एवं सूचना प्रौद्योगिकी मंत्रालय ने आईसीटी क्षेत्र में सूचना के आदान-प्रदान तथा नजदीकी सहयोग को प्रोत्साहन देने के लिए विभिन्न देशों के समकक्ष संगठनों/एजेंसियों के साथ सहमति-ज्ञापनों/समझौतों पर हस्ताक्षर किए हैं। विभिन्न देशों के साथ सहयोग बढ़ाने और खासतौर से भारत सरकार द्वारा ‘डिजिटल इंडिया’, ‘मेक इन इंडिया’ जैसी नयी पहलों के मद्देनजर उठाये गये कदमों के अनुरूप यह जरूरी हो गया है कि व्यापार अवसरों तथा प्रौद्योगिकीय क्षेत्र में निवेश को आकर्षित किया जाये। भारत और बेल्जियम के बीच नजदीकी और दोस्ताना रिश्ते हैं। यूरोपीय संघ में बेल्जियम, भारत का दूसरा सबसे बड़ा कारोबारी साझेदार है। बेल्जियम को संचार प्रौद्योगिकी क्षेत्र, खासतौर से ई-शासन, इलेक्ट्रॉनिक पहचान पत्र और वेब आधारित कराधान इत्यादि क्षेत्रों में महारत हासिल है। प्रधानमंत्री मार्च 2016 में जब यूरोपीय संघ सिखर वार्ता और बेल्जियम के साथ द्विपक्षीय बातचीत के लिए बेल्जियम के दौरे पर गये थे, तो उस समय सूचना प्रौद्योगिकी और इलेक्ट्रॉनिक्स क्षेत्र में भारत तथा बेल्जियम के बीच सहमति-ज्ञापन पर हस्ताक्षर करने का प्रस्ताव पेश हुआ था। इसके बाद इलेक्ट्रॉनिक्स और सूचना प्रौद्योगिकी मंत्री ने 7 फरवरी 2017 को नई दिल्ली में बेल्जियम के एक शिष्टमंडल के साथ बैठक की थी। बेल्जियम के शिष्टमंडल का नेतृत्व वहां के उप-प्रधानमंत्री एवं विकास सहयोग, डिजिटल एजेंडा, दूरसंचार तथा डाकसेवा मंत्री श्री एलेक्जेंडर डी क्रू ने किया था। बैठक के दौरान दोनों पक्षों ने पारस्परिक हित वाले क्षेत्रों के संबंध में बातचीत की थी। दोनों पक्षों ने डिजिटल इंडिया और डिजिटल बेल्जियम के तहत दोनों देशों के लोगों के डिजिटल सशक्तिकरण के संबंध में साथ काम करने की प्रतिबद्धता व्यक्त की थी।
शिक्षा पहल पर शिवसेना के शिष्‍टमंडल ने प्रधानमंत्री से मुलाकात की

‘युवा सेना’ के अध्‍यक्ष श्री आदित्‍य ठाकरे ने आज प्रधानमंत्री श्री नरेन्‍द्र मोदी से मुलाकात की। उनके साथ आनंदराव अदसुल सहित शिवसेना के सांसदों का एक शिष्‍टमंडल भी था। श्री आदित्‍य ठाकरे ने महाराष्ट्र राज्‍य में कक्षा आठ, नौ और कक्षा दस के लिए ‘टेबलेट पीसी’ के माध्‍यम से अध्‍ययन सामग्री के वितरण सहित शिक्षा क्षेत्र के लिए स्‍वैच्छिक पहलों के बारे में जानकारी दी। प्रधानमंत्री ने पहल की प्रशंसा की और इसके लिए श्री आदित्‍य ठाकरे की सराहना की।
प्रधानमंत्री ने महात्मा गांधी को उनकी पुण्यतिथि पर श्रद्धांजलि अर्पित की

प्रधानमंत्री श्री नरेन्द्र मोदी ने महात्मा गांधी को उनकी पुण्यतिथि पर श्रद्धांजलि अर्पित की है। प्रधानमंत्री ने कहा, “पूज्य बापू को उनकी पुण्यतिथि पर शत् शत् नमन। बापू को उनकी पुण्यतिथि पर याद करते हुए हम अपनी प्रतिबद्धता को दोहराते हैं कि हम उनके द्वारा दिखाए गए रास्ते पर चलेंगे और उन मूल्यों का पालन करेंगे, जिनका उन्होंने हमेशा समर्थन किया।”
प्रधानमंत्री ने कोकराझार हमले की निंदा की

प्रधानमंत्री श्री नरेंद्र मोदी ने कोकराझार, असम में हुए हमले पर दुःख जताया और कड़े शब्दों में इसकी निंदा की है। “कोकराझार में हुए हमले से दुःख पहुंचा है। हम कड़े शब्दों में इसकी निंदा करते हैं। शोक संतप्त परिवारों और घायल हुए लोगों के प्रति हमारी संवेदना और प्रार्थना। प्रधानमंत्री ने कहा कि गृह मंत्रालय असम सरकार के संपर्क में है और स्थिति पर निकटता के साथ निगरानी रखी जा रही है।”
प्रसिद्ध संस्‍कृत विद्वान डॉ. नहीद आबिदी ने प्रधानमंत्री से मुलाकात की

वाराणसी की प्रतिष्ठित संस्‍कृत विद्वान डॉ. नहीद आबिदी ने आज प्रधानमंत्री श्री नरेंद्र मोदी से मुलाकात की। उन्‍होंने प्रधानमंत्री को अपनी लिखी दो पुस्‍तकें भी भेंट की। देश के लोगों को फारसी में हुए कार्य के ज्ञान से रूबरू कराने के उद्देश्‍य से डॉ. आबिदी ने फारसी विद्वानों की कुछ पुस्‍तकों का हिन्‍दी और संस्‍कृत में अनुवाद किया है। प्रधानमंत्री ने उनके कार्य की प्रशंसा की है।
प्रधानमंत्री ने बस दुर्घटना में मारे गए यात्रियों के प्रति शोक व्यक्त किया

प्रधानमंत्री श्री नरेन्द्र मोदी ने आंध्रप्रदेश के पूर्वी गोदावरी जिले में बस दुर्घटना में मारे गए यात्रियों के प्रति गहरा शोक व्यक्त किया है। प्रधानमंत्री ने अपने शोक संदेश में कहा है “आंध्रप्रदेश के पूर्वी गोदावरी जिले में बस दुर्घटना में यात्रियों की मौत की घटना काफी दुःखद और दुर्भाग्यपूर्ण हैं। इन सभी के प्रति मेरी गहन संवेदनाएं।”
प्रधानमंत्री ने भाई तारु सिंह जी को उनकी 300वीं जयंती के अवसर पर नमन किया

प्रधानमंत्री श्री नरेन्द्र मोदी ने भाई तारु सिंह जी को उनकी 300वीं जयंती के अवसर पर नमन किया। प्रधानमंत्री ने एक ट्वीट में कहा, “उनकी 300वीं जयंती के विशेष अवसर पर मैं महान भाई तारु सिंह जी को नमन करता हूं। उनका नाम हमेशा साहस और निडरता का पर्याय रहेगा। उन्‍होंने हमेशा अपनी संस्कृति के साथ-साथ लोकाचार पर गर्व किया और अन्‍याय के आगे कभी नहीं झुके। वे लाखों लोगों को लगातार प्रेरित कर रहे हैं।”
चीन के राष्‍ट्रपति श्री शी जिनपिंग प्रधानमंत्री के साथ साबरमती आश्रम देखने गए

प्रधानमंत्री श्री नरेंद्र मोदी और चीन के राष्‍ट्रपति श्री शी जिनपिंग आज अहमदाबाद स्थित साबरमती आश्रम देखने गए। राष्‍ट्रपति जिनपिंग ने खादी की जैकेट पहन रखी थी। प्रधानमंत्री श्री नरेंद्र मोदी ने आज सुबह सफेद रंग की यह जैकेट राष्‍ट्रपति जिनपिंग को भेंट में दी थी। दोनों नेताओं ने आश्रम के हृदय कुंज में कुछ मिनट बिताए, जहां राष्‍ट्रपति जिनपिंग ने चरखा भी चलाया।
प्रधानमंत्री 3 जनवरी, 2019 को पंजाब जाएंगे

जलंधर में 106वीं भारतीय विज्ञान कांग्रेस का उद्घाटन करेंगे प्रधानमंत्री श्री नरेन्द्र मोदी 3 जनवरी, 2019 को पंजाब का दौरा करेंगे। प्रधानमंत्री 3 जनवरी को जलंधर में 106वीं भारतीय विज्ञान कांग्रेस का उद्घाटन करेंगे और इस अवसर पर उद्घाटन व्याख्यान भी देंगे। इसके बाद प्रधानमंत्री गुरदासपुर रवाना हो जाएंगे जहां वे एक आम सभा को संबोधित करेंगे। देशभर में विज्ञान, प्रौद्योगिकी और नवाचार की भावना को बढ़ावा देने के मद्देनजर प्रधानमंत्री के दृष्टिकोण को ध्यान में रखते हुए यह 5वीं भारतीय विज्ञान कांग्रेस है, जिसे प्रधानमंत्री के रूप में कार्यभार संभालने के बाद श्री नरेन्द्र मोदी संबोधित करेंगे। पूर्व में उन्होंने 2018 में 105वीं भारतीय विज्ञान कांग्रेस, 2017 में 104वीं भारतीय विज्ञान कांग्रेस, 2016 में 103वीं भारतीय विज्ञान कांग्रेस और 2015 में 102वीं भारतीय विज्ञान कांग्रेस को संबोधित किया था।
मंत्रिमंडल ने 9 बिलियन अमेरिकी डॉलर के निर्यात ऋण के लिए भारत और कोरिया के बीच एमओयू को मंजूरी दी

प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल ने तीसरे देशों की परियोजनाओं के तहत वस्‍तुओं एवं सेवाओं की आपूर्ति और भारत में बुनियादी ढांचागत विकास के लिए 9 बिलियन अमेरिकी डॉलर के निर्यात ऋण के लिए भारतीय निर्यात-आयात बैंक (एक्जिम बैंक) और कोरिया के निर्यात-आयात बैंक (केईएक्‍सआईएम) के बीच प्रस्‍तावित समझौता ज्ञापन (एमओयू) को मंजूरी दी है। वार्षिक वित्तीय द्विपक्षीय वार्ता के लिए 14-15 जून 2017 को वित्त मंत्री अरुण जेटली की आगामी सोल, कोरिया यात्रा के दौरान दोनों बैंकों के बीच इस एमओयू पर हस्‍ताक्षर किए जाने का प्रस्‍ताव है। इस निर्णय से देश के अंतरराष्‍ट्रीय निर्यात को बढ़ावा मिलने और भारत एवं कोरिया के बीच राजनीतिक एवं वित्तीय संबंधों में गहराई आने की उम्‍मीद है। निर्यात ऋण का उपयोग तीसरे देशों की परियोजनाओं तहत भारत और कोरिया से वस्‍तुओं एवं सेवाओं की आपूर्ति के साथ-साथ भारत में स्‍मार्ट सिटी, रेलवे, बिजली उत्‍पादन एवं पारेषण आदि प्राथमिकता वाले क्षेत्रों में परियोजनाओं को बढ़ावा देने के लिए एक्जिम बैंक से ऋण के जरिये किया जाएगा। कार्यान्‍वयन रणनीति कार्यान्‍वयन रणनीति के तहत इस एमओयू के सभी पक्ष वित्तीय सहायता का ढांचा तैयार करने, मौजूदा व्‍यवस्‍थाओं एवं संबंधित प्रक्रियाओं की समीक्षा करने के लिए आपस में विचार-विमर्श करेंगे। एग्जिम बैंक भारत में व्‍यवहार्य परियोजनाओं की पहचान करेगा। तीसरे देशों में परियोजनाओं के लिए दोनों पक्ष संयुक्त रूप से व्‍यवहार्य परियोजनाओं की पहचान करेंगे। एग्जिम बैंक से पता चला है कि निवेश ऋण (विशेष रूप से कोरियाई आयात सामग्री के एक निश्चित स्‍तर और ओईसीडी के निर्यात ऋण दिशानिर्देशों के अनुसार ब्‍याज दरों के साथ परियोजनाओं के वित्त पोषण के लिए निर्यात ऋण सुविधा) के तौर पर केईएक्‍सआईएम 9 बिलियन अमेरिकी डॉलर उपलब्‍ध कराएगा। केईएक्‍सआईएम द्वारा इस रकम का उपयोग एग्जिम बैंक की भागीदारी के बिना ऋणदाता के तौर पर भी किया जा सकता है जो उसकी संतुष्टि पर निर्भर करेगा। तीसरे देशों की परियोजनाओं के तहत भारत और कोरिया से वस्‍तुओं एवं सेवाओं की आपूर्ति से राजस्‍व का एक अतिरिक्‍त स्रोत पैदा होगा जो इस एमओयू की वजह से संभव हो सकेगा। यह पारस्‍परिक अनुभव का आदान-प्रदान करने, निर्यात एवं आयात कारोबार पर वित्त पोषण संबंधी जानकारी साझा करने, परियोजनाओं का आकलन करने और संबंधित क्षेत्र की गतिविधियों में ज्ञान के सृजन में मदद करेगा। पृष्‍ठभूमि 2015 में प्रधानमंत्री की कोरिया गणराज्‍य की यात्रा के दौरान जारी संयुक्‍त बयान में कहा गया था कि भारत में बुनियादी ढांचागत विकास के लिए कोरिया 10 बिलियन अमेरिकी डॉलर की पेशकश करना चाहता है। उसके बाद तैयार इस पैकेज में सरकार से सरकार वित्त पोषण के तहत साउथ कोरियन इकनॉमिक डेवलपमेंट कोऑपरेशन फंड (ईडीसीएफ) से 1 बिलियन अमेरिकी डॉलर और केईएक्‍सआईएम से निर्यात ऋण के तहत 9 बिलियन अमेरिकी डॉलर की व्‍यवस्‍था की गई। केईडीआईएम से 9 बिलियन डॉलर के ऋण की व्‍यवस्‍था केईएक्‍सआईएम और एग्जिम बैंक के बीच हस्‍ताक्षरित औपचारिक एमओयू के जरिये की गई है।
कुवैत में रहने वाले एनआरआई विद्यार्थी रिद्धिराज ने पुरस्कार राशि भारतीय सेना कल्याण कोष में दान की

कुवैत में रहने वाले एनआरआई विद्यार्थी मास्टर रिद्धिराज कुमार ने सेना कल्याण कोष के लिए दान के रूप में प्रधानमंत्री श्री नरेन्द्र मोदी को 18000 रुपए का चेक भेंट किया। उन्होंने ऑस्ट्रेलियाई शिक्षा अनुसंधान परिषद (एसीईआर) से पुरस्कार राशि के रूप में कुल 80 कुवैत दिनार जीते थे, जोकि उनके दान के बराबर हैं। प्रधानमंत्री श्री नरेन्द्र मोदी ने आज मास्टर रिद्धिराज कुमार और उनकी माता के साथ मुलाकात की। इंडियन एजुकेशन स्कूल, कुवैत के विद्यार्थी मास्टर रिद्धिराज ने ऑस्ट्रेलियाई शिक्षा अनुसंधान परिषद (एसीईआर) द्वारा संचालित उत्कृष्टता के लिए इंप्रूविंग इन लर्निंग अवार्ड के लिए अंतर्राष्ट्रीय बेंच मार्क जीता है। मास्टर रिद्धिराज ने गणित और विज्ञान में मध्‍य पूर्व श्रेणी में उत्‍कृष्‍ट प्रदर्शन कर 80 कुवैत दिनार जीतकर परचम लहराया है। प्रधानमंत्री श्री नरेन्‍द्र मोदी ने मास्टर रिद्धिराज को उनकी उदारता और अकादमिक क्षेत्र में उनकी उत्कृष्टता के लिए बधाई दी। इस विद्यार्थी ने प्रधानमंत्री को अपनी कई नवाचार परियोजनाओं के बारे में भी बताया। मास्टर रिद्धिराज की माता श्रीमती कुरूपा भट्ट ने प्रधानमंत्री को बताया कि वह “एवरी चाइल्‍ड इज जीनियस प्रोजेक्‍ट” पर काम कर रही हैं और बच्चों की प्रतिभाओं को पहचान कर भारत में शिक्षकों के लिए नि:शुल्‍क सेमिनारों का आयोजन कर रही हैं। प्रधानमंत्री ने नवाचार शिक्षण परियोजनाओं के प्रचार -प्रसार में उनकी प्रतिबद्धता और समर्पण के लिए श्रीमती कुरूपा भट्ट को भी बधाई दी।
प्रधानमंत्री ने थेरेसा मे को ब्रिटेन के नए प्रधानमंत्री के रूप में पदभार संभालने पर बधाई दी

उन्होंने भारत-ब्रिटेन संबंधों को मजबूत बनाने में श्री डेविड कैमरन के योगदान की भी सराहना की प्रधानमंत्री श्री नरेन्द्र मोदी ने श्रीमती थेरेसा मे को ब्रिटेन के नए प्रधानमंत्री के रूप में पदभार संभालने पर बधाई दी। प्रधानमंत्री ने भारत-ब्रिटेन संबंधों को मजबूत बनाने में श्री डेविड कैमरन के योगदान की भी सराहना की। प्रधानमंत्री ने कहा, ” ब्रिटेन के नए प्रधानमंत्री के रूप में पदभार संभालने पर श्रीमती थेरेसा मे को बहुत-बहुत बधाई। भारत-ब्रिटेन संबंधों को मजबूत बनाने के लिए उनके साथ काम करने के लिए उत्सुक हूं। मैं भारत-ब्रिटेन संबंधों को मजबूती प्रदान करने में श्री डेविड कैमरन के महत्वपूर्ण योगदान की भी सराहना करता हूं। “
नई दिल्ली स्थित राजपथ पर आयोजित 'रन फॉर यूनिटी' की अहम बातें

· अत्यंत उत्साह और नारों के साथ प्रधानमंत्री के आगमन पर उनका स्वागत हुआ। हर तरफ बार-बार एक ही नारा सुनाई दी “भारत माता की जय”। · राजपथ पर इकट्ठा हुए लोगों को संबोधित करने से पहले प्रधानमंत्री श्री नरेन्द्र मोदी ने “सरदार पटेल अमर रहें” के नारे लगवाए। · प्रधानमंत्री अपने भाषण में महात्मा गांधी और सरदार पटेल के बीच अटूट बंधन के बारे में काफी देर तक बोलते रहे। · रन फॉर यूनिटी को प्रधानमंत्री ने हरी झंडी दिखाकर रवाना किया। इसमें हिस्सा लेने के लिए जोश और उत्साह से भरी भीड़ ने एक-दूसरे के साथ स्पर्धा की। प्रधानमंत्री मंच से नीचे उतरकर जनता के बीच आए। दौड़ में हिस्सा ले रहे लोगों का उत्साह बढ़ाने के लिए प्रधानमंत्री भी समान दूरी तक दौड़े। लोग जितना ज्यादा रास्ता तय करते गए उतना अधिक उनमें उत्साह भरता गया। · धावकों के बीच युवा और बच्चों का दल सबसे अधिक उत्साहित नजर आया। · ओलंपिक, एशियाड और राष्ट्रमंडल खेलों के पदक विजेता खिलाड़ियों के अलावा क्रिकेटरों ने भी इस दौड़ में हिस्सा लिया। इस मौके पर लोगों ने उनकी प्रशंसा की। · भारत की “अनेकता में एकता” की विशेषता को उद्घाटित करते हुए प्रधानमंत्री ने कहाः- भाषा अनेक, भाव एक… राज्य अनेक, राष्ट्र एक… पंथ अनेक, लक्ष्य एक… बोली अनेक, स्वर एक… रंग अनेक, तिरंगा एक… समाज अनेक, भारत एक… रिवाज अनेक, संस्कार एक… कार्य अनेक, संकल्प एक… राह अनेक, मंज़िल एक… चेहरे अनेक, मुस्कान एक…
प्रधानमंत्री 19 जून को 44वें शतरंज ओलंपियाड के लिए ऐतिहासिक मशाल रिले का शुभारंभ करेंगे

प्रधानमंत्री श्री नरेन्द्र मोदी 19 जून को शाम 5 बजे नई दिल्ली के इंदिरा गांधी स्टेडियम में 44वें शतरंज ओलंपियाड के लिए ऐतिहासिक मशाल रिले का शुभारंभ करेंगे। इस मौके पर प्रधानमंत्री उपस्थित लोगों को संबोधित भी करेंगे। इस वर्ष, पहली बार, शतरंज की अंतरराष्ट्रीय निकाय, फिडे, ने शतरंज ओलंपियाड मशाल की शुरुआत की है जोकि ओलंपिक परंपरा का हिस्सा है और जिसे शतरंज ओलंपियाड में अबतक कभी शामिल नहीं किया गया था। भारत शतरंज ओलंपियाड मशाल रिले की शुरुआत करने वाला पहला देश बनेगा। उल्लेखनीय है कि शतरंज के साथ भारत के रिश्ते को और नई ऊंचाइयों पर ले जाने के उद्देश्य से, शतरंज ओलंपियाड के लिए मशाल रिले की यह परंपरा अब हमेशा भारत से शुरू होगी और मेजबान देश तक पहुंचने से पहले सभी महाद्वीपों से होकर गुजरेगी। फिडे के अध्यक्ष अर्कडी ड्वोरकोविच इस मशाल को प्रधानमंत्री को सौंपेंगे, जिसे प्रधानमंत्री आगे ग्रैंडमास्टर विश्वनाथन आनंद को सौंपेंगे। इस मशाल को अंतिम रूप से चेन्नई के निकट महाबलीपुरम पहुंचने से पहले 40 दिनों की अवधि के दौरान 75 शहरों में ले जाया जाएगा। हर स्थान पर उस प्रदेश के शतरंज के ग्रैंडमास्टर इस मशाल को प्राप्त करेंगे। 44वां शतरंज ओलंपियाड 28 जुलाई से लेकर 10 अगस्त 2022 के दौरान चेन्नई में आयोजित किया जाएगा। 1927 से आयोजित की जा रही इस प्रतिष्ठित प्रतियोगिता का आयोजन पहली बार भारत में और 30 साल बाद एशिया में किया जा रहा है। 189 देशों की भागीदारी के साथ, यह किसी भी शतरंज ओलंपियाड में अबतक की सबसे बड़ी भागीदारी होगी।
प्रधानमंत्री ने गंतव्य उत्तराखंड : निवेशक सम्मेलन 2018 को संबोधित किया

प्रधानमंत्री श्री नरेन्द्र मोदी ने देहरादून में गंतव्य उत्तराखंड : निवेशक सम्मेलन 2018 को संबोधित किया। उन्होंने कहा कि भारत तेज बदलाव के समय से गुजर रहा है। उन्होंने कहा कि यह व्यापक रूप से स्वीकार कर लिया गया है कि भारत आगे आने वाले दशकों में विश्व विकास का एक प्रमुख वाहक बनेगा। उन्होंने कहा कि भारत में आर्थिक सुधारों की गति एवं परिमाण अभूतपूर्व है। इस संदर्भ में उन्होंने उल्लेख किया कि भारत की व्यवसाय करने की सरलता रैंकिंग में 42 अंकों का सुधार आया है। प्रधानमंत्री ने कराधान में शुरू किए गए सुधारों की चर्चा की। उन्होंने कहा कि दिवाला एवं दिवालियापन कोड ने व्यवसाय करने को और आसान बना दिया है। प्रधानमंत्री ने कहा कि जीएसटी का कार्यान्वयन स्वतंत्रता के बाद से अब तक का सबसे बड़ा कर सुधार है। उन्होंने कहा कि इसने देश को एकल बाजार में रूपांतरित कर दिया है और कर आधार बढ़ाने में सहायता की है। प्रधानमंत्री ने कहा कि बुनियादी ढांचा क्षेत्र की तेज गति से प्रगति हो रही है। उन्होंने सड़क निर्माण, रेल लाइन निर्माण, नए मेट्रो प्रणालियों, उच्च गति रेल परियोजना तथा समर्पित मालवाहक कॉरीडोर की तेज गति के बारे में बताया। प्रधानमंत्री ने उड्डयन क्षेत्र और आवास, बिजली, स्वच्छ ऊर्जा, स्वास्थ्य एवं लोगों के लिए बैंकिंग सेवाओं के क्षेत्र में की गई प्रगति का उल्लेख किया। उन्होंने कहा कि हाल ही में आरंभ की गई आयुष्मान भारत योजना श्रेणी-2 और श्रेणी-3 के नगरों में चिकित्सा अवसंरचना के विकास को बढ़ावा देगी। प्रधानमंत्री ने कहा कि नवीन भारत निवेश के लिए एक महान गंतव्य है और “गंतव्य उत्तराखंड” इस भावना का प्रतिनिधित्व करता है। उन्होंने राज्य में निवेशकों को सुविधा देने के लिए किए गए उपायों की चर्चा की। उन्होंने हर मौसम के लिए अनुकूल चारधाम सड़क परियोजना एवं ऋषिकेश-कर्णप्रयाग रेल लाइन परियोजना सहित राज्य में संपर्क में सुधार लाने के लिए की गई पहलों की प्रगति के बारे में भी चर्चा की। प्रधानमंत्री ने पर्यटन क्षेत्र में राज्य की प्रचुर क्षमता का उल्लेख किया। प्रधानमंत्री ने खाद्य प्रसंस्करण एवं नवीकरणीय ऊर्जा क्षेत्रों में उठाए गए कदमों की चर्चा की। उन्होंने “मेक इन इंडिया” की उपलब्धियों का भी उल्लेख किया।
प्रधानमंत्री ने कोलंबिया का सर्वोच्च नागरिक सम्मान मिलने पर आध्यात्मिक गुरु श्री श्री रविशंकर को बधाई दी

भारत के प्रधानमंत्री श्री नरेन्‍द्र मोदी ने कोलंबिया का सर्वोच्च नागरिक सम्मान मिलने पर आध्यात्मिक गुरु श्री श्री रविशंकर को बधाई दी है। बधाई देते हुए प्रधानमंत्री नरेन्‍द्र मोदी ने कहा, ‘श्री श्री जी को कोलंबिया की ओर से सर्वोच्च नागरिक सम्मान मिलने पर बहुत बहुत बधाई। हमें श्री श्री जी के दुनिया भर में किए जा रहे उत्कृष्ट कार्यों पर बहुत गर्व है। उनके महान प्रयासों ने विश्व स्तर पर हमेशा एक बड़ा असर छोड़ा है।’
मंत्रिमंडल ने भोपाल मेट्रो रेल परियोजना को मंजूरी दी

इस परियोजना में करोंद सर्कल से एम्स तक और भदभदा चौराहे से रत्नागिरि तिराहा तक दो रेल गलियारे बनाए जायेंगे प्रधानमंत्री श्री नरेन्द्र मोदी की अध्यक्षता में केंद्रीय मंत्रिमंडल ने भोपाल मेट्रो रेल परियोजना को मंजूरी दे दी है। इस परियोजना के तहत करोंद सर्कल से एम्स तक और भदभदा चौराहे से रत्नागिरि तिराहा तक दो रेल गलियारे बनाए जायेंगे, जिनकी कुल लम्बाई 27.87 किलोमीटर होगी। इनमें से करोंद सर्कल से एम्स गलियारा 14.99 किलोमीटर और भदभदा चौराहे से रत्नागिरि तिराहा गलियारा 12.88 किलोमीटर का होगा। ये गलियारे भोपाल के प्रमुख इलाकों को जोड़ेगें। विवरण : 1. करोंद सर्कल से एम्स के बीच बनने वाली मेट्रो रेल लाइन ज्यादातर हिस्सों में जमीन से ऊपर (एलिवेटेड) होगी। 2. केवल भोपाल रेलवे स्टेशन और बस स्टेशन के पास का इसका हिस्सा भूमिगत रहेगा। इस रेल मार्ग पर 16 स्टेशन होंगे। जिनमें से 14 जमीन से ऊपर और 2 भूमिगत होंगे। 3. भदभदा चौराहे से रत्नागिरि तिराहे के बीच की मेट्रो लाइन पर 14 स्टेशन होंगे जो सभी जमीन से ऊपर बने होंगे 4. शहर की आबादी वाले इलाकों में यह रेल परियोजना वहनीय, भरोसेमंद, सुरक्षित और निर्बाध परिवहन सेवा उपलब्ध कराएगी। जिससे दुर्घटनाओं में कमी आएगी, यात्रा समय में बचत होगी, ऊर्जा की खपत और प्रदूषण घटेगा तथा टिकाऊ विकास के लिए शहरी विस्तार और भूमि के इस्तेमाल को बेहतर तरीके से नियंत्रित किया जा सकेगा। 5. इस परियोजना पर अनुमानित 6941.40 करोड़ रुपये का खर्च आयेगा। यह परियोजना 4 वर्ष में पूरी होगी। लाभ : भोपाल मेट्रो रेल परियोजना से भोपाल की 23 लाख की घनी आबादी वाले क्षेत्र प्रत्यक्ष या परोक्ष रूप से लाभान्वित होंगे। परियोजना के तहत बनाए जाने वाले दोनों रेल गलियारे बहु-मॉडल वाले होंगे जो रेलवे स्टेशनों से जुड़े होंगे। इन मेट्रो रेल स्टेशनों के लिए फीडर बस सेवा नेटवर्क उपलब्ध होगी। यह मेट्रो रेल परियोजना यात्री भाड़े के अलावा किराये और विज्ञापनों तथा वीसीएफ के जरिये भी राजस्व जुटाएगी। मेट्रो रेल गलियारे के आस-पास के इलाकों को इस परियोजना से काफी फायदा मिलेगा। इन इलाकों के लोग शहर के विभिन्न हिस्सों तक आने-जाने के लिए मेट्रो रेल सेवा का लाभ ले सकेंगे। करोंद से एम्स के बीच की मेट्रो रेल लाइन शहर के मध्य भाग से गुजरते हुए घनी आबादी वाले इलाकों को बस अड्डे, रेलवे स्टेशनों और एम्स से जोड़ेगी। भदभदा से रत्नागिरि के बीच बनने वाली रेल लाइन भोपाल के पास निर्माणाधीन स्मार्ट शहर के इलाकों को बीएफआईईएल और उसके आसपास के औद्योगिक क्षेत्रों से जोड़ेगी। यह मेट्रो रेल परियोजना पर्यावरण अनुकूल और टिकाउ सार्वजनिक परिवहन सेवा उपलब्ध कराएगी। परियोजना प्रगति : • परियोजना को लागू करने के लिए मध्य प्रदेश मेट्रो रेल कंपनी लिमिटेड के नाम से एक अलग कंपनी का गठन किया गया है। • परियोजना के लिए वित्त पोषण केंद्र और मध्य प्रदेश सरकार की ओर से समान आधार पर किया जाएगा। कुछ हिस्सा यूरोपीय निवेश बैंक की ओर से भी दिया जाएगा। • परियोजना के लिए मैसर्स डी बी इंजीनियरिंग एडं कन्सलटिंग जीएनबीएच और मैसर्स लुइस बरजर एसएएस मैसर्स जियो डेटा इंजीनियरिंग कंपनियों के समूह को सलाहकार कंपनी बनाया गया है। परियोजना के पहले सिविल कार्यों के लिए निविदाएं आमंत्रित की जा चुकी हैं। काम जल्द ही शुरू हो जाएगा।
भारत और ब्रिटेन के प्रधानमंत्रियों ने सीईओ फोरम की बैठक में शामिल हुए

प्रधानमंत्री श्री नरेन्द्र मोदी और ब्रिटेन के प्रधानमंत्री श्री डेविड कैमरून ने आज ब्रिटेन-भारत सीईओ फोरम की बैठक में हिस्सा लिया। अपने आरंभिक वक्तव्य में प्रधानमंत्री कैमरून ने भारत में व्यापक बदलाव लाने से जुड़े प्रधानमंत्री मोदी के विज़न एवं उद्देश्य का उल्लेख किया। श्री नरेन्द्र मोदी ने अपने संबोधन में दोनों देशों के बीच ऐतिहासिक रिश्तों और संपूरकताओं का उल्लेख किया। उन्होंने कहा कि विभिन्न राष्ट्रों के बीच रिश्तों में निश्चित तौर पर आर्थिक संबंधों की खास अहमियत होती है। उन्होंने केन्द्र सरकार के अनेक कदमों जैसे कि ‘मेक इन इंडिया’, बुनियादी ढांचागत क्षेत्र (इन्फ्रास्ट्रक्चर) पर विशेष जोर, विभिन्न क्षेत्रों (सेक्टर) में एफडीआई (प्रत्यक्ष विदेशी निवेश) को खोलना, वर्ष 2022 तक 50 मिलियन नए घर बनाने के प्रति कटिबद्धता और 175 गीगावाट नवीकरणीय ऊर्जा के लिए प्रतिबद्धता का जिक्र किया। उन्होंने कहा कि भारत में ब्रिटिश कंपनियों का निवेश दोनों ही देशों के लिए फायदे का सौदा साबित होगा। दोनों ही देशों के सीईओ (मुख्य कार्यकारी अधिकारी) ने संक्षिप्त अवलोकन किया। यह पाया गया कि वर्तमान समय निवेशकों के लिए भारत में ‘अवसर की ज्वारीय तरंग’ का द्योतक है।
प्रधानमंत्री ने प्रख्यात उड़िया संगीतकार और गायक प्रफुल्ल कार के निधन पर शोक व्यक्त किया

प्रधानमंत्री श्री नरेन्द्र मोदी ने प्रख्यात उड़िया संगीतकार और गायक प्रफुल्ल कार के निधन पर गहरा दुख व्यक्त किया है। श्री मोदी ने कहा है कि प्रफुल्ल कार जी को उड़िया संस्कृति और संगीत में उनके अग्रणी योगदान के लिए याद किया जाएगा। एक ट्वीट में प्रधानमंत्री ने कहा; "श्री प्रफुल्ल कार जी के निधन से दुखी हूं। उन्हें उड़िया संस्कृति और संगीत में अपने अग्रणी योगदान के लिए याद किया जाएगा। उन्हें एक बहुमुखी व्यक्तित्व का आशीर्वाद प्राप्त था और उनकी रचनात्मकता उनके कार्यों में परिलक्षित होती थी। उनके परिवार और प्रशंसकों के प्रति मेरी संवेदना। ओम शांति।"
माननीय सशस्त्र बल न्यायाधिकरण (प्रधान पीठ), नई दिल्ली के आदेश का अनुपालन करते हुए भारतीय वायु सेना में एयर मार्शल के रैंक में सत्रह महीने की अवधि के लिए अधिसंख्या (सूपर्नूमरेरी) पद का सृजन

प्रधानमंत्री श्री नरेन्द्र मोदी की अध्यक्षता में केंद्रीय मंत्रिमंडल ने माननीय सशस्त्र बल न्यायाधिकरण (प्रधान पीठ), नई दिल्ली के आदेश का अनुपालन करते हुए भारतीय वायु सेना में एयर मार्शल के रैंक में 01 दिसंबर 2014 से 30 अप्रैल 2016 तक सत्रह महीने की अवधि के लिए अधिसंख्या (सूपर्नूमरेरी) पद के सृजन को अपनी मंजूरी दी है। इस अधिसंख्या पद का सृजन एयरोनाटिकल इंजीनियरिंग शाखा में एयर मार्शल की स्वीकृत संख्या के अतिरिक्त किया गया है ताकि माननीय सशस्त्र बल न्यायाधिकरण (प्रधान पीठ), नई दिल्ली के निर्देशों के अनुपालन में रिव्यू स्पेशल प्रोमोशन बोर्ड-2014 की कार्यवाही के अनुसार एवीएम संजय शर्मा की पदोन्नति के लिए मंत्रिमंडल की नियुक्ति समिति की मंजूरी लेने के लिए मंत्रालय को समर्थ बनाया जा सके। इस पद के सृजन से माननीय उच्चतम न्यायालय के आदेशों का निष्पादन सुनिश्चित होगा। इस पद की स्वीकृति और एसीसी द्वारा रिव्यू स्पेशल प्रोमोशन बोर्ड-2014 के अनुमोदन से एवीएम संजय शर्मा को अतीतलक्षी प्रभाव से 1 दिसंबर 2014 से एयर मार्शल के रैंक में पदोन्नति देने पर विचार किया जाएगा।
प्रधानमंत्री ने श्री बलराज मधोक के निधन पर दुख व्‍यक्‍त किया

प्रधानमंत्री श्री नरेन्‍द्र मोदी ने श्री बलराज मधोक के निधन पर दुख व्‍यक्‍त किया है। प्रधानमंत्री ने अपने शोक संदेश में कहा, ‘बलराज मधोकजी की वैचारिक प्रतिबद्धता दृढ़ थी और उनमें अपार वैचारिक स्‍पष्‍टता थी। वह नि:स्‍वार्थ रूप से देश और समाज के प्रति समर्पित थे। मुझे बलराज मधोकजी के साथ अनेक अवसरों पर संवाद करने का सौभाग्‍य मिला। उनका निधन दुखद है। उनके परिवार को मेरी सांत्‍वना।’
प्रधानमंत्री ने सोनीपत में तीन राजमार्ग परियोजनाओं की आधारशि‍ला रखी

प्रधानमंत्री श्री नरेन्‍द्र मोदी ने आज हरियाणा के सोनीपत में तीन राजमार्ग परियोजनाओं की आधारशि‍ला रखी। प्रधानमंत्री ने एक जनसभा को संबोधि‍त करते हुए कहा कि पैसा सड़कें नहीं बनाता है, बल्‍कि‍ सड़कें ही पैसे का सृजन करती हैं। प्रधानमंत्री ने कहा कि सड़कें और बिजली जैसी बुनियादी ढांचागत परियोजनाएं विकास की पहली शर्त हैं। उन्‍होंने कहा कि एक बार जब बुनियादी ढांचागत परियोजनाएं बाकायदा वजूद में आ जाती हैं तो विकास की गति तेज होती है और इसके साथ ही जीवन की गुणवत्ता में भी सुधार होता है। श्री नरेन्‍द्र मोदी ने कहा कि इन राजमार्गों की बदौलत हरियाणा के विकास को नई गति मिलेगी। प्रधानमंत्री ने कहा कि केंद्र सरकार बुनियादी ढांचागत परियोजनाओं के क्रियान्‍वयन में तेजी लाने के लिए इनकी राह की बाधाओं को हटाने के साथ-साथ प्रक्रियाओं को आसान बना रही है। उन्‍होंने विभि‍न्‍न मंत्रालयों के साथ होने वाली ‘प्रगति’ संबंधी चर्चाओं का भी जिक्र किया। प्रधानमंत्री ने कहा कि लंबित परियोजनाओं से जुड़े मुद्दों को सुलझाने के लिए वह हर महीने ‘प्रगति’ संबंधी संवाद की अध्‍यक्षता करते हैं। प्रधानमंत्री ने 1000 दिनों के भीतर बगैर बिजली सुविधा वाले 18,000 गांवों को पावर कनेक्‍शन मुहैया कराने या वहां विद्युत सप्‍लाई सुनिश्‍चि‍त करने संबंधी अपने विजन का फि‍र से उल्‍लेख किया। इसके साथ ही प्रधानमंत्री ने वर्ष 2022 तक देश के सभी हिस्‍सों में सप्‍ताह के सातों दिन चौबीस घंटे यानी हर वक्‍त विद्युत सप्‍लाई सुनिश्‍चि‍त करने के अपने विजन का भी पुन: जिक्र किया। केंद्रीय मंत्री श्री नितिन गडकरी और चौधरी वीरेंद्र सिंह भी इस अवसर पर उपस्‍थि‍त थे।